**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 19.02.2022, ora 08.00 – 20.02.2022, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 20.02.2022, ora 07.00**

**RÂURI**

Debitele au fost în creștere, ca urare a cedării apei din stratul de zăpadă şi propagării pe râurile din bazinele hidrografice Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Caraș, Nera, Cerna și bazinul superior al Oltului, iar pe celelalte au fost, în general, staționare.

Debitele se situează la valori sub mediile multianuale lunare, cu coeficienţi moduli cuprinşi între 30-80%, mai mari (în jurul și peste normalele lunare) pe râurile din bazinele hidrografice: Vișeu, Iza, Tur, Someş, Crasna, Barcău, Crișuri, Mureș, Caraș, Nera, Moldova, bazinul superior al Trotușului, pe cursul Siretului și pe cursul mijlociu și inferior al Timișului și mai mici (sub 30% din normalele lunare) pe râurile din bazinele hidrografice: Moravița, Vedea, Bârlad, Rm. Sărat, Tazlău, bazinele mijlocii și inferioare ale Jiului, Oltului și Argeșului și pe unii afluenți ai Prutului.

Formaţiunile de gheaţă (predominant gheață la maluri, pod de gheață, aglomerări de gheţuri), existente pe râurile din bazinele Moldova, Bistrița, bazinele superioare ale Mureșului și Buzăului și izolat în zona de munte aferentă bazinelor Jiu, Olt și Trotuș au fost în diminuare, restrângere și eliminare.

Se situează peste:

- **COTA DE INUNDAȚIE** râul Tur la stația hidrometrică Micula (310+22)-jud.SM (sector îndiguit);

- **COTA DE ATENȚIE** râul Tur la stația hidrometrică Călineşti Oaş (350+7)-jud.SM (sector îndiguit).

Este în vigoare **ATENȚIONAREA HIDROLOGICĂ NR. 7 DIN 18.02.2022**.

Debitele vor fi în creştere datorită precipitațiilor prognozate, cedării apei din stratul de zăpadă şi propagării pe râurile din bazinele hidrografice: Bega, Timiș, Bârzava, Caraș, Nera, Cerna, iar pe cursurile mijlocii și inferioare ale Someșului, Crișurilor, Mureșului, cursurile inferioare ale Crasnei și Barcăului, creșterile se vor datora numai propagării.

Pe râurile din bazinele hidrografice Vișeu, Iza, Tur, Lăpuș, Someșul Mare, debitele vor fi în scădere, iar pe celelalte râuri vor fi în general staționare.

Formațiunile de gheață (gheață la maluri, pod de gheață, aglomerări de gheţuri) existente vor fi în diminuare, restrângere şi eliminare şi pot determina, în evoluţia lor, variaţii de niveluri pe unele sectoare de râu, îndeosebi din bazinele Moldovei şi Bistriţei.

Se va situa peste **COTA DE** **ATENȚIE** râul Tur la stația hidrometrică Micula (270+25)-jud.SM (sector îndiguit);

Se menţine în vigoare **ATENȚIONAREA HIDROLOGICĂ NR. 7 DIN 18.02.2022.**

**A.B.A. Prut-Bârlad**

Județul Vaslui:

* Se mențin prevederile din „Planul de restricții și folosire a apei în perioade deficitare”, treapta a III-a pentru S.C. AQUAVAS S.A. VASLUI – Sucursala Vaslui, din acumularea Solești (râul Vasluieț).

**DUNĂRE**

Debitul la intrarea în țară (secțiunea Baziaș) în intervalul 19.02.2022 – 20.02.2022 a fost în creştere, având valoarea de 4600 m3/s, sub media multianuală a lunii februarie (5300 m3/s).

În aval de Porţile de Fier debitele au fost în scădere pe sectorul Gruia – Tr. Măgurele și în creștere pe sectorul Zimnicea – Tulcea.

Debitul la intrarea în țară (secțiunea Baziaș) va fi în creștere (4800 m3/s).

În aval de Porțile de Fier debitele vor fi în creștere pe sectoarele Gruia – Calafat şi Giurgiu – Tulcea şi în uşoară scădere pe sectorul Bechet – Zimnicea.

**2.** **Situația meteorologică în intervalul 19.02.2022, ora 08.00 – 20.02.2022, ora 06.00**

**ÎN ŢARĂ**

Vremea a fost deosebit de caldă pentru această perioadă în cea mai mare parte a țării, dar mai ales în sud, centru și est, unde abaterea față de mediile multianuale a fost de peste 10 grade. Cerul a prezentat înnorări în vestul, centrul, nordul și nord-estul teritoriului, iar în rest a fost mai mult senin pe parcursul zilei, apoi s-a înnorat treptat. Izolat a plouat slab în Banat, Crișana, Transilvania, Moldova și în nordul Olteniei și al Munteniei, iar la munte s-au semnalat precipitații mixte. Vântul a prezentat intensificări temporare în zona montană înaltă, cu viteze mai mari în Munții Apuseni și în Carpații Orientali, unde pe parcursul zilei, rafalele au depășit 90...100 km/h spulberând zăpada, iar temporar și la intensitate mult mai redusă, local în nord-vest, centru, est și sud-est. Stratul de zăpadă era prezent în zona montană și măsura în platformele stațiilor meteorologice până la 206 cm la Bâlea Lac și izolat în Maramureș (până la 12 cm) și Transilvania (până la 3 cm). Temperaturile maxime s-au încadrat între 6 grade la Bistrița și Dej și 21 de grade la Zimnicea, iar la ora 06.00, valorile de temperatură au fost cuprinse între -4 grade la Târgu Lăpuș și 8 grade la Tecuci, Galați, Focșani, Pătârlagele, Râmnicu Sărat, Mahmudia, Constanța Dig, Drăgășani, Calafat și Băile Herculane.

*OBSERVAȚII -de ieri, de la ora 6.00, au fost în vigoare 5 atenționări cod galben pentru fenomene meteorologice periculoase imediate, emise după cum urmează: 3 de SRPV Cluj și câte 1 de SRPV Bacău și SRPV Constanța.*

**LA BUCUREŞTI**

Vremea a fost deosebit de caldă pentru această perioadă. Cerul a fost mai mult senin ziua, iar noaptea s-a înnorat treptat. Vântul a suflat slab și moderat. Temperatura maximă a fost de 17 grade la Afumați și de 18 grade la Filaret și Băneasa, iar la ora 06.00 se înregistrau 6 grade la Afumați și Băneasa și 7 grade la Filaret.

**3. Prognoza meteorologică în intervalul 20.02.2022, ora 08.00 – 21.02.2022, ora 08.00**

**ÎN ŢARĂ**

Vremea se va răci accentuat în sud, sud-est și în centru, însă în cea mai mare parte a țării valorile termice se vor situa ușor peste mediile multianuale ale perioadei. Pe parcursul zilei, nebulozitatea va fi persistentă și va ploua slab, pe arii relativ extinse în Oltenia, Muntenia și sudul Moldovei și local în Banat și Dobrogea, iar în Transilvania, precipitațiile vor fi și sub formă de lapoviță. În Carpații Meridionali și în Carpații de Curbură și izolat în restul masivelor montane vor predomina ninsorile. În celelalte regiuni cerul va fi temporar noros și numai izolat vor fi posibile precipitații slabe. Noaptea, cerul va fi variabil, cu unele înnorări în nord-vestul țării, dar numai pe arii restrânse se vor semnala precipitații - ninsori la munte și mai ales ploi în zona joasă, iar îndeosebi în sud și sud-est, pe alocuri se va forma ceață sau nebulozitate joasă. Vântul va sufla slab și moderat, cu intensificări locale în zona montană înaltă, cu precădere în Carpaţii Orientali, unde rafalele vor depăși 70...80 km/h, spulberând zăpada, dar temporar și la intensitate mult mai redusă și în nord-vest. Temperaturile maxime vor fi cuprinse, în general, între 5 și 12 grade, iar cele minime între -6 și 4 grade.

**LA BUCUREŞTI**

Vremea se va răci accentuat față de ziua precedentă. Cerul va prezenta înnorări, iar mai ales în prima parte a zilei trecător va ploua slab. Vântul va sufla slab și moderat. Temperatura maximă se va situa în jurul valorii de 9 grade, iar cea minimă va fi de 0...1 grad. Noaptea vor fi condiţii de ceaţă.

1. ***CALITATEA APELOR***

Nu s-au înregistrat evenimente deosebite.

1. ***CALITATEA MEDIULUI***
2. **În domeniul aerului**

Mass Media informează, la data de 19.02.2022, despre producerea unui incendiu de vegetație uscată, anvelope uzate și material plastice care a acuprins circa 10 ha pe strada Palanca din localitatea Bolintin Vale, județul Ilfov, cu degajări mari de fum în atmosferă. La faţa locului s-au deplasat pompierii din cadrul Detaşamentului Bolintin Deal, cu două autospeciale de stingere cu apă şi spumă. De asemenea, a fost solicitat sprijin la Inspectoratul pentru Situaţii de Urgenţă Bucureşti-Ilfov. Incendiul a fost stins după aproximativ patru ore.

Având în vedere simulările modelelor numerice rulate în cadrul Administrației Naționale de Meteorologie privind evoluția norului de fum din zona Bolintin Vale – județul Ilfov, se apreciază că, în intervalul 19.02.2022, ora 17:30 – 19.02.2022, ora 23:00, cerul va fi variabil, iar vântul va sufla slab până la moderat, cu viteze de până la 20...25 km/h din directie predominant vestică, astfel că evoluția norului de fum va fi de ușoară dispersie și deplasare lentă spre est.

1. **În domeniul solului și vegetației**

Nu s-au înregistrat evenimente deosebite.

1. **În domeniul supravegherii radioactivităţii mediului**

Nu s-au înregistrat evenimente deosebite.

1. **În municipiul Bucureşti**

Nu s-au înregistrat evenimente deosebite.

DIRECȚIA DE COMUNICARE, TRANSPARENȚĂ ȘI IT